paragraph_text: Burmanska cesta je za suvremeni promet jedina prometnica između Burme, danas Mjanma, i Kine. Spaja Kunming (kineska pokrajina Junan) i Lashio (Mjanma). U vrijeme gradnje ceste, Burma je bila britanska kolonija. Za vrijeme Drugog svjetskog rata bila je važna poveznica Kine s morem. U to je vrijeme gospodarstvo Kine u velikoj mjeri ovisilo o sirovinama iz britanskih i francuskih kolonija. Radi onemogućavanja opskrbe kineske vojske, u tom razdoblju japanska vojska ju je često napadala i zatvarala.